Slapende man by lodge oorvalFoto: Verskaf. ŉ Man (55) is Maandagaand in sy huis by die Shishingwe Lodge, ŉ private reservaat in die Lydenburg-omgewing in Mpumalanga, aangeval. Ian Cameron, hoof van gemeenskapsveiligheid by AfriForum, het gesê die voorval het plaasgevind toe aanvallers ŉ klip deur ŉ venster gegooi het. Leonard Visagie het op die bank voor die televisie gelê en slaap, en die klip het hom teen die kop getref. Sers. Gerald Sedibe, provinsiale woordvoerder van die polisie, het gesê die voorval het omstreeks 23:15 plaasgevind. Die aanvallers het volgens Sedibe deur middel van die gebreekte venster toegang tot die huis verkry en ŉ vuurwapen op Visagie gerig. Hulle het die kluis se sleutels asook sy bankkaart se PIN geëis. Sedibe het gesê Visagie se vrou en hul kleinseun was ten tyde van die voorval aan die slaap in kamers op die boonste verdieping van die huis. “Die verdagtes kon daarin slaag om die sleutels van die kluis in die hande te kry en het met drie vuurwapens op die vlug geslaan in die man se dubbelkajuitbakkie met die registrasienommer DC75 LM GP,” het hy gesê. Volgens Cameron het die verdagtes daarin geslaag om geld uit Visagie se bankrekening te onttrek. Visagie is ná die voorval na ŉ hospitaal geneem vir mediese behandeling. ŉ Saak van huisroof word ondersoek. Niemand is nog in verband met die voorval in hegtenis geneem nie.